Lone Dybkjær (RV), 2010-04-15:
Den konservative ordfører sagde, at der nu var kommet flere i salen fra oppositionens side, at der var indkaldt nogle.
Det var virkelig en sjov debat, men måske knap så indgribende som den her.
Jeg synes så, at det er hyggeligt at høre, hvad den konservative ordfører betragter som modenhed.
Jeg vil sige, at alle de ord, hr. Tom Behnke brugte som udtryk for modenhed med hensyn til kriminalitet, betragter jeg som udtryk for dyb umodenhed, for der mangler faktisk nogle egenskaber hos den pågældende, nogle egenskaber, som netop er karakteristiske for modenhed.
Spørgsmålet om den kriminelle lavalder får vi afklaret, håber jeg, enten under udvalgsarbejdet eller måske direkte i dag.
Jeg citerede hr. Karsten Nissen, som jo er biskop i Viborg Amt.
Det er en lang historie, men han skriver her, at gode kræfter var medvirkende til børneloven af 1905, som hævede den kriminelle lavalder til 15 år, samtidig med at der indførtes en række socialpædagogiske foranstaltninger.
Jeg regnede med, at en sådan biskop, når han skrev sådan noget, havde tingene i orden, men det kan vi jo så se, om det er.
Jeg synes også, det bliver meget vigtigt at få afklaret statistikken under udvalgsarbejdet.
Jeg har en anden opfattelse end hr. Tom Behnke med hensyn til den statistiske udvikling.
Jeg forstår så i øvrigt, at der er meget stor usikkerhed om den.
Det er jo fint, at hr. Tom Behnke har et faktablad.
Spørgsmålet er, om de fakta er gode og rigtige nok, men det kan vi få anledning til at konstatere under udvalgsarbejdet.
Med hensyn til selve lovforslaget er Det Radikale Venstre jo imod det.
Det siger jeg mere for, at jeg ikke skal glemme det til sidst.
Men jeg synes, det har været en interessant diskussion, og det startede jo allerede med Venstres ordfører.
Eksperter fra Ungdomskommissionen og andre eksperter, høringssvarene osv. fraråder, at man nedsætter den kriminelle lavalder.
Vi hørte fra Venstres ordfører, at det sådan set er ligegyldigt, for der er her tale om en politisk vurdering.
Det kan være fair nok, at man siger: Vi vurderer politisk, at det er sådan og sådan, og at det er klogt.
Det har sikkert noget med retsfølelse og forskellig andre ting at gøre.
Men det, jeg syntes var det mest rystende, var sådan set det, Venstres ordfører sagde om de svar, han fik bag lukkede døre, for der sagde eksperter altså nogle andre ting.
Jeg bliver nødt til at spørge justitsministeren, om han kender den slags eksperter, der siger andre ting end det, vi har fra høringssvarene, for så kan vi jo ikke basere vores lovgivning eller vores ekspertopfattelse på det, som vi får at vide i høringssvarene.
Derfor synes jeg, at ministeren lige så godt allerede nu kan forberede et svar på, om han har kendskab til eksperter, der mener, at nedsættelsen af den kriminelle lavalder er en god idé, for det var jo det Venstre sagde.
Jeg synes sådan set, at det er logisk nok, at Venstre laver en politisk vurdering.
De har en statsminister, der sagde, at vi alle er eksperter i vores eget liv, og derfor behøver vi ikke alle disse eksperter til at vurdere det ene og det andet.
Det sure er selvfølgelig, at vi jo er eksperter på andres liv, og derfor er det måske lidt mere alvorligt.
Under alle omstændigheder synes jeg, at det er fint, hvis vi får det med eksperterne afklaret.
Hr. Karsten Nonbo kom med en række udsagn om, hvor forfærdeligt det stod til med al den kriminalitet, der var blandt de 14 årige – jeg er færdig med hr. Tom Behnke lige i øjeblikket, det var hr. Karsten Nonbo, der sagde det på et tidspunkt.
Hr. Karsten Nonbo sagde på basis af sin politimæssige erfaring og alt muligt andet, at det, der foregik, var voldsomt, og at ingen havde kunnet skride ind.
Så må jeg sige, at det jo nærmest bliver kommunerne, vi skal have i fængsel.
Hvis der ikke er nogen som helst, der har kunnet skride ind over for de her børn på 14 år – med alt det, de har lavet op til og efter de er blevet 14 år – ja, så mener jeg, at det må være kommunerne, vi skal klandre.
Som jeg tidligere har været inde på, er det på det forebyggende arbejde, der mangler en indsats.
Det er også interessant, at pengene til den indsats, der skal laves på det forebyggende arbejde, er nogle, vi finder i satspuljen, mens regeringen, så snart det drejer sig om fængsler og alt muligt andet, har penge nok.
Det ville jo være rart, hvis regeringen også havde penge nok til det forebyggende arbejde, om jeg så må sige, uden at skulle ty til de partier, som den normalt ikke vil have noget som helst med at gøre, når den aftaler finansloven i øvrigt.
Jeg ville gerne være kommet med en voldsom mængde tal på, hvor stor stigningen i anbringelse af børn og unge på de socialpædagogiske sikrede institutioner har været siden år 2000.
Det vil jeg undlade, da den røde knap lyser, og den vil jeg respektere.